祖庭觀丁歌
作者：王奕
朝代：宋

paragraphs: 吾祖河汾文中氏，受恩未報夫子靈。
末孫願言無忝爾，幸際天地還清寧。
奔波水陸數千里，袖香今得拜祖庭。
天欲使觀周禮在，時哉巧值開上丁。
北方學者曹博士，新膺上命來交承。
聖門不敢負所學，事事必欲行六經。
爾時己丑八月朔，大中門闢天微明。
左開毓粹右觀德，燈毬燦爛交流星。
奎文閣下爇柴燎，柏林鳩鵲爭飛鳴。
金絲堂前班引出，笙鏞隠隠金石聲。
三氏諸孫列左右，皎潔宿鷺排圓汀。
各崇尊長例就位，深衣徵及江南生。
禮官三請詣磬所，朱扉咿𠵣開中扃。
太常金樂交佚奏，秩秩籩豆環簪纓。
首從先聖告祝後，鄒兖次第彝罇傾。
却詣齊國父母廟，泗沂分配隨重輕。
五賢推尊孔道者，俎豆亦得陳其誠。
春秋天下祀文廟，太常四丁惟魯行。
青衿白髮老學校，觀丁未有如斯榮。
儼然清都聽雅樂，耳目變換心神驚。
南門禮畢飲福胙，公堂交錯飛兕觴。
飲餘獨立杏壇下，予懷縹緲欣嘅并。
恭惟素王師萬世，道如日月行天晴。
幾年讀易坐甕牖，景仰闕里真蓬瀛。
誰令溟渤化清淺，溫凉親得瞻儀形。
吁嗟麟踣鳳不至，青霄栩栩飛梁楹。
想當削跡伐木日，諾仕委曲隨人情。
不知無可無不可，與時潛躍無將迎。
君臣大義要不廢，豈應絃轍俱紛更。
匡圍宋害走列國，哀誄漢祠垂千齡。
誰云木壞文寖喪，墓林楷理猶縱橫。
文謨武烈悉斯燼，春秋無復陳嘗蒸。
皇王帝伯禪林休，尼山泗水常朝廷。
孔林黄屋已八至，功與泰山爭崢嶸。
惜哉祥符天子幸，生晚不得隨公卿。
封疆萬里撤私町，冠珮此夕仰大成。
八表雲昏塵瞇目，仲孫宣子視獨瞠。
觀周反魯學益進，矇與瞍語聞驚霆。
兩生此日既見聖，中道未有傾蓋程。
簞瓢道不在房杜，深慚禮樂孤汾亭。
歸與玉斗授論語，願與諸子歌菁菁。
庶乎可以報罔極，蠢生未必終頑冥。
斐然成歌記祀事，刊作學者座右銘。